Sveinbjörg efast um niðurstöður greiningar á hatursorðræðu Randver Kári Randversson skrifar 21. ágúst 2014 19:32 Sveinbjörg Birna Sveinbjörnsdóttir , oddviti Framsóknarflokksins í Reykjavík . Vísir / Pjetur Sveinbjörg Birna Sveinbjörnsdóttir , borgarfulltrúi Framsóknar og flugvallarvina telur að draga megi verulega í efa niðurstöður skýrslu um greiningu hatursorðræðu í ummælakerfum íslenskra netfréttamiðla , sem unnin var fyrir mannréttindaskrifstofu Reykjavíkurborgar . Í bókun fulltrúa Framsóknar og flugvallarvina , sem lögð var fram þegar niðurstöður skýrslunnar voru kynntar á fundi Borgarráðs í dag , eru vinnubrögðin sem viðhöfð voru við rannsóknina sögð ómarktæk . Um 40% þeirra ummæla sem skoðuð voru í rannsókninni falli utan þess tímabils sem höfundi var falið að skoða , og um 40% af rannsóknarandlaginu fjalli um umræðuna um byggingu mosku í Reykjavík og hafi Moskumálið svokallaða verið skoðað yfir lengra tímabil en aðrir hlutar rannsóknarinnar . Borgarráðsfulltrúar annarra flokka lögðu fram sameiginlega bókun þar sem lögð var áhersla á mikilvægi þess að niðurstöður greiningarinnar verði nýttar í frekari vinnu til upprætingar fordóma og hatursorðræðu . Bókun fulltrúa Framsóknar og flugvallarvina hljóðar svo í heild : Um leið og við fögnum umræðu um hatursorðræðu í ummælakerfum íslenskra netfréttamiðla , þá teljum við að niðurstöðu skýrslunnar ( bls. 24 - 25 ) megi draga verulega í efa , þar sem tæp 40% þeirra ummæla sem skoðuð voru féllu fyrir utan það tímabil ( 1. mars 2013 - 1. mars 2014 ) sem skýrsluhöfundi var falið að skoða . Alls voru skoðuð 14.815 ummæli og af þeim voru 5.725 tengd umræðu um byggingu mosku í Reykjavík í tengslum við sveitarstjórnarkosningar 2014 og er það 40% af rannsóknarandlaginu . Við skýrslugerðina var fylgst með umræðu um byggingu mosku fram í júlí 2014 en önnur rannsóknarandlög ekki skoðuð á framlengdu tímabili . Eru slík vinnubrögð ómarktæk og gera annars góða vinnu afar haldlita við greiningu verkefnisins . Borgarráðsfulltrúar Samfylkingarinnar , Sjálfstæðisflokksins , Bjartrar framtíðar , Vinstri grænna og Pírata lögðu fram svohljóðandi bókun : Borgarráðsfulltrúarnir þakka fyrir mikilvægt framlag til greiningar á hatursorðræðu í samfélaginu . Brýnt er að niðurstöðurnar verði nýttar í frekari vinnu til upprætingar fordóma og hatursorðræðu og að Reykjavíkurborg láti ekki sitt eftir liggja í þeim efnum . Ný greining segir að algengast sé að fordómafull ummæli séu sett fram í garð múslima .